Referat fra informationsmødet

vedr. vindmøller i Sæd

Referat fra

**Informationsmøde om vindmøller onsdag den 16. september 2015 kl. 19.30-21.30**

Omkring 50 mennesker deltog i det informationsmøde om vindmøller i “område 42″ onsdag aften, som var kommet i stand på initiativ af Sæd-Ubjerg Lokalråd. I mødet deltog fra Tønder Kommune *Bo Jessen* som formand for Teknik- og Miljøudvalget, fagchef *Lars-Erik Skydsbjerg*, *Allan Dahl* fra vindmøllefirmaet Ecopartner og *Olaf Meyer* fra Rens Egnsråd. Der var desuden inviteret repræsentanter for Jejsing Borgerforening.

Næstformand i Sæd-Ubjerg Lokalråd *Lars Thomsen* bød velkommen og efter en præsentationsrunde fortalte han om baggrunden for informationsmødet, som er tænkt som det første af en række møder i forbindelse med den komplekse problemstilling omkring vindmølleplanerne. Han understregede, at aftenens møde udelukkende var af informativ og oplysende karakte; der ville naturligvis blive mulighed for at stille spørgsmål, men et egentligt debatmøde var der ikke lagt op til ved dette møde, idet lokalrådet ønsker at være den katalysator, der kan medvirke til, at alle kan få de nødvendige oplysninger. Debatten kommer senere.

*Bo Jessen*fra Udvalget for Teknik og miljø gjorde i sit oplæg rede for vindmølleplanerne i kommunen. I den forbindelse udarbejdes der en såkaldt temaplan for kommunen, der også omfatter en idéhøringsfase. Område 42, som er det område i kommunen, der kan komme på tale, og som er beliggende mellem Sæd og Vindtved, er det område, hvor der i den indledende høringsfase ikke er kommet indsigelser. Idéhøringen er i gang (15. september – 5. oktober).

Fagchef *Lars-Erik Skydsbjerg* fortsatte med yderligere oplysninger om den idéhøring, der omfatter område 42. Man starter fra 0, dvs. som udgangspunkt uden egentlige planer om etablering af vindmøller. Endvidere gjorde han i sit indlæg rede for lovgivningen  på området, udarbejdelse af kommuneplantillæg, bestemmelserne i forbindelse med støjgener og støjgrænser, der bl.a. er afhængige af beboelses- og terrænforhold. ALLE kan i den forbindelse indsende bemærkninger til kommunen. Planprocessen indeholder nogle faste punkter:

- idéhøring for kommuneplantillæg

- VVM-vurdering (**V**urdering af **V**irkninger på **M**iljøet)

- udarbejdelse af forslag til kommuneplantillæg

- offentlig høring i mindst 8 uger (omfatter også området syd for grænsen)

- tilretning af planforslag efter indkomne bemærkninger

- vedtagelse af planforslag og udsendelse af VVM-tilladelse

- byggetilladelse

Samlet set er der tale om en proces, der tidsmæssigt strækker sig over mindst 12 måneder og kræver enighed i kommunalbestyrelsen. Der er en række overordnede lovkrav, som bl.a.  omfatter krav, der fremgår af - vindmøllebekendtgørelsen, f.eks. er der krav om, at afstanden til nabobebyggelse skal udgøre mindst 4 x møllens højde og være i overensstemmelse med støjbekendtgørelsen – i det mest støjbelastede område max. 44 dB ved en vindhastighed på 8 m/s, max 42 dB ved en vindhastighed på 6 m/s.

*Lars-Erik Skydsbjerg*kom endvidere ind på VE-loven (lov om fremme af **V**edvarende **E**nergi), herunder Garantifonden og den Grønne ordning, som yderligere kan suppleres med midler fra landsby- og bygningsfornyelsespuljen. Køberetsordningen indebærer, at mindst 20% af kapaciteten skal udbydes. Værditabsordningen betyder, at nærmeste nabo kan søge erstatning (der er faste regler for området). Endvidere nævntes projektmuligheder i Tønder, “yderområder på forkant”. Der kan ‘pustes’ nyt liv i en landsby gennem udvikling, sanering og renovering, som kan gøre landsbyen  til et sted med gode leve- og trivselsvilkår.

*Olaf Meyer*fra Rens Egnsråd fortalte om de erfaringer, man her har gjort i forbindelse med vindmøller. Bl.a. var man i lokalområdet interesseret i at få del i de mange penge, der kunne anvendes til fornuftige formål (2,6 mio. kr.). Der blev skrevet mange ansøgninger i forskellige ansøgningsrunder, men konkret er der kommet nogle gode resultater ud af bestræbelserne. Der er foretaget energirenovering på to forsamlingshuse (det tyske og det danske) og etableret en naturlegeplads. Rens var i en situation, hvor efterskolen var lukket, købmanden var lukket, man havde mistet to børnehaver (den tyske og den danske) og banken havde lukket. Endvidere havde en rockergruppe vist interesse for overtagelse af en bygning, som kommunen skyndte sig at købe og tilbød egnsrådet at overtage den. Hele forløbet har gjort, at Olaf betegner sig selv som fortaler for etablering af vindmøller.

 *Alan Dahl*fra firmaet Ecopartner i Egå gjorde rede for sit arbejde med vindmøller. Ecopartner beskæftiger 6 medarbejdere. For tre år siden begyndte Alan Dahl at beskæftige sig med området her (Vindtved). Møllerne (6 stk.) skulle placeres længst muligt ned mod grænsen på den “rigtige” side af Vindtved-kanalen. Der skulle tages hensyn til afstandskrav, støj og grænseværdier for støj. Det viste sig, at 2 boliger i området ville blive belastet med mere støj end tilfældet er i dag, dog ville støjbelastningen stadig ligge under grænseværdien. Køberetsordningen indebærer, at 20% af parkens kapacitet skal udbydes til borgerne i det berørte område. Ecopartner vil overopfylde kravet helt op til 66% og tilbyder at gennemføre projektforløbet og at hjælpe med administrationen. Alan Dahl kom også nærmere ind på

- VE-loven

- overskudsdeling

- værditabsordning

- erstatning

- regler generelt samt

- takseringsmyndighedernes arbejde

Som den overordnede samfundsgevinst i forbindelse med etablering af vindmøller nævnte han

- en samlet reduktion af CO2 – udslippet

- 6 møller leverer el svarende til 10.000 boligers årlige elforbrug

- mindre brug af fossile brændsler

Efter kaffepausen var der tid til spørgsmål og svar.

Her følger de i uddrag, idet det desværre ikke lykkedes referenten at opfange det hele:

1. sp.: Har der været støjgener i Rens?

    sv.:  Ikke umiddelbart, men vi bor heldigt i forhold til møllerne.

2. sp.: Hvad med blinklysene?

     sv.: Danske vindmøller skal være udstyret med fast, ikke blinkende lys

           (10 candela)

3. sp.: Når der er høring i Tyskland vedrørende danske møller, gælder det så også                                                         den anden vej?

     sv: De afstandskrav, der gælder i Danmark, skal også overholdes i Tyskland

4. sp.: Hvad med håndtering af puljerne?

    sv.:  Tilbagebetalingstiden afhænger af elpriserne

5. sp.: Kan man risikere, at tyskerne er hurtigere med opstilling af flere

            vindmøller, så det forhindrer et projekt på dansk side?

    sv.:  Vi kan bremse opstilling af flere møller syd for grænsen, men det

            kræver, at planlægningsfasen er i gang her hos os.

    sv.: For tiden er der ingen konkret planlægning i gang syd for grænsen,

           måske kunne man lave aftaler med hinanden?

      Endvidere berørtes forhold om tilkørselsveje til møllerne og  finansiering (vender

      vi tilbage til på et senere møde).

FAQ (**F**requently **A**sked **Q**uestions)

 Relevante oplysninger kan hentes følgende steder:

**www.toender.dk**

**www.taksationsmyndigheden.dk**

**www.ecopartner.dk**

                                                                                       Ref.: Bent den 17. september 2015